               COMISIA EUROPEANĂ
            Bruxelles, 11.10.2019
            COM(2019) 459 final
            2019/0216(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului pentru servicii și investiții instituit în temeiul Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea unui cod de conduită pentru membrii Tribunalului, membrii Tribunalului de apel și mediatori

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului mixt CETA instituit în temeiul Acordului economic și comercial cuprinzător (CETA) între Canada, pe de o parte, și Uniunea Europeană și statele sale membre, pe de altă parte, în legătură cu adoptarea preconizată a unei decizii privind un cod de conduită pentru membrii Tribunalului, membrii Tribunalului de apel și mediatori care urmează să fie aplicat în litigiile care decurg din capitolul opt (Investiții) din acord

               2.Contextul propunerii

               2.1.Acordul economic și comercial cuprinzător (CETA) între Canada, pe de o parte, și Uniunea Europeană și statele sale membre, pe de altă parte

               Acordul economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (denumit în continuare „acordul”) are ca obiectiv să liberalizeze și să faciliteze comerțul și investițiile, precum și să promoveze o relație economică mai strânsă între Uniunea Europeană și Canada (denumite în continuare „părțile”). Acordul a fost semnat la 30 octombrie 2016 și se aplică, în mod provizoriu, de la 21 septembrie 2017.

               2.2.Comitetul pentru servicii și investiții

               Comitetul pentru servicii și investiții, care abordează, printre altele, aspectele legate de investițiile transfrontaliere, este instituit în temeiul articolului 26.2 alineatul (1) litera (b) din acord. În conformitate cu articolul 8.44 alineatul (1) din acord, Comitetul pentru servicii și investiții oferă un forum pentru ca părțile să se consulte cu privire la chestiuni legate de capitolul opt (Investiții) din acord, inclusiv dificultățile care pot apărea în punerea în aplicare a capitolului opt (Investiții) din acord și eventualele îmbunătățiri aduse capitolului opt (Investiții) din acord, în special din perspectiva experienței și a evoluțiilor din alte foruri internaționale și din cadrul celorlalte acorduri ale părților.

               În conformitate cu articolul 26.2 alineatul (4) din acord, cu excepția cazului în care se prevede altfel în temeiul acordului sau în cazul în care copreședinții decid altfel, Comitetul pentru servicii și investiții se întrunește o dată pe an. La cererea unei părți sau a Comitetului mixt CETA, pot avea loc reuniuni suplimentare. Comitetul pentru servicii și investiții este coprezidat de reprezentanți ai părților. Acesta își stabilește calendarul și ordinea de zi a reuniunilor prin consens reciproc. Comitetul își poate stabili și modifica propriul regulament de procedură, în cazul în care consideră necesar acest lucru. Comitetul poate propune proiecte de decizii în vederea adoptării de către Comitetul mixt CETA sau poate lua decizii în cazurile în care acordul prevede astfel.

               În conformitate cu articolul 10.2 din Regulamentul de procedură al Comitetului mixt CETA și al comitetelor specializate, inclusiv al Comitetului pentru servicii și investiții
                  1
               , în perioada dintre reuniuni, Comitetul pentru servicii și investiții poate adopta decizii sau recomandări printr-o procedură scrisă, în cazul în care părțile la acord iau decizii de comun acord. În acest sens, textul propunerii va fi transmis în scris de la copreședinți către membrii Comitetului pentru servicii și investiții în conformitate cu articolul 7, specificându-se un termen în care membrii vor face cunoscute orice preocupări sau modificări pe care doresc le efectueze. Propunerile adoptate vor fi comunicate în conformitate cu articolul 7, după expirarea termenului și înregistrarea acestora în procesul-verbal al următoarei reuniuni.

               2.3.Actul avut în vedere de Comitetul pentru servicii și investiții

               Comitetul pentru servicii și investiții trebuie să adopte o decizie privind un cod de conduită pentru membrii Tribunalului, membrii Tribunalului de apel și mediatori care urmează să fie aplicat în litigiile care decurg din capitolul opt (Investiții) din acord („actul avut în vedere”).

               Scopul actului avut în vedere este de a completa normele în vigoare în temeiul articolului 8.30 (Norme etice) din acord.

               Actul avut în vedere va deveni obligatoriu pentru părți.

               3.Poziția care urmează să fie adoptată în numele Uniunii

               Astfel cum se prevede la punctul 6 litera (f) din instrumentul comun de interpretare privind acordul, Uniunea Europeană și statele sale membre și Canada au convenit să înceapă imediat lucrările privind punerea în aplicare a dispozițiilor privind soluționarea litigiilor în materie de investiții din acord, așa-numitul „sistem jurisdicțional în materie de investiții”
                  2
               .

               În temeiul articolului 8.44 alineatul (2) din acord, „[c]u acordul părților și după finalizarea propriilor cerințe și proceduri interne, Comitetul pentru servicii și investiții adoptă un cod de conduită pentru membrii tribunalului care urmează să fie aplicat în cazul litigiilor care decurg din prezentul capitol, care poate înlocui sau completa normele în vigoare și poate aborda subiecte precum: (a) obligațiile de comunicare a informațiilor; (b) independența și imparțialitatea membrilor tribunalului; și (c) confidențialitatea. Părțile depun toate eforturile pentru a se asigura că codul de conduită este adoptat, după caz, cel târziu în prima zi de aplicare cu titlu provizoriu sau de intrare în vigoare a prezentului acord și, în orice caz, în termen de cel mult doi ani de la data respectivă”.

               Punctul 6 litera (f) din instrumentul comun de interpretare a acordului se referă în mod expres la „aprofundarea lucrărilor la un cod de conduită pentru mai buna asigurare a imparțialității membrilor tribunalelor”.

               În plus, Declarația nr. 36 a Comisiei și a Consiliului, consemnată în procesul-verbal al Consiliului cu ocazia adoptării de către Consiliu a deciziei de autorizare a semnării CETA în numele Uniunii, prevede: „Cerințele etice pentru membrii tribunalelor, deja prevăzute în CETA, vor fi stabilite în detaliu cât mai curând posibil și în timp util, astfel încât statele membre să le poată lua în considerare în procesele lor de ratificare, într-un cod de conduită obligatoriu din punct de vedere juridic (care este, de asemenea, deja prevăzut în CETA). Acest cod va trebui să conțină, în special: norme de conduită precise aplicabile candidaților la desemnarea în calitatea de membru al Tribunalului sau al Tribunalului de apel, în special în ceea ce privește divulgarea activităților lor din trecut sau din prezent susceptibile a influența numirea acestora sau exercitarea de către aceștia a funcției lor; norme de conduită precise aplicabile membrilor Tribunalului și ai Tribunalului de apel pe durata mandatului acestora; norme de conduită precise aplicabile membrilor Tribunalului și ai Tribunalului de apel la ieșirea din funcție, care vor include interdicția de a exercita anumite funcții sau profesiuni pe o perioadă determinată după încheierea mandatului; un mecanism de sancțiuni în situația nerespectării normelor de conduită, care să fie eficace și să respecte pe deplin independența competenței judiciare”
                  3
               .

               Actul avut în vedere pune pe deplin în aplicare aceste angajamente, prin includerea unor norme detaliate privind etica pentru membrii Tribunalului, membrii Tribunalului de apel și mediatori. În mod specific, codul de conduită include dispoziții privind responsabilitățile în cadrul procesului (articolul 2 din actul avut în vedere); obligațiile de comunicare a informațiilor (articolul 3); independența, imparțialitatea și alte obligații (articolul 4); obligațiile foștilor membri (articolul 5); obligațiile de confidențialitate (articolul 6); obligațiile de transparență în ceea ce privește timpul și cheltuielile aferente procedurilor (articolul 7); sancțiuni (articolul 8); obligațiile privind mediatorii (articolul 9); și înființarea comitetelor consultative (articolul 10). Actul avut în vedere va intra în vigoare la data intrării în vigoare a acordului (articolul 11).

               Prezenta propunere este în concordanță cu alte inițiative privind punerea în aplicare a sistemului jurisdicțional în materie de investiții al CETA. Mai precis, începând din iunie 2018, Comisia colaborează cu statele membre în cadrul Comitetului pentru politică comercială (servicii și investiții) al Consiliului și cu Canada cu privire la un pachet de patru proiecte de decizii privind:

               –norme de stabilire a aspectelor administrative și organizatorice în ceea ce privește funcționarea Tribunalului de apel în conformitate cu articolul 8.28 alineatul (7) din acord;

               –un cod de conduită pentru membrii Tribunalului, membrii Tribunalul de apel și mediatori în conformitate cu articolul 8.44 alineatul (2) din acord;

               –norme de mediere destinate utilizării de către părțile la litigiu în conformitate cu articolul 8.44 alineatul (3) litera (c) din acord; și

               –norme privind procedura pentru adoptarea unor interpretări, în conformitate cu articolele 8.31 alineatul (3) și 8.44 alineatul (3) litera (a) din acord.

               Aprofundarea lucrărilor cu privire la alte domenii de punere în aplicare a sistemului jurisdicțional în materie de investiții continuă. Astfel cum se prevede la punctul 6 litera (f) din instrumentul comun de interpretare privind acordul, „[o]biectivul comun este de a se încheia lucrările până la intrarea în vigoare a CETA”.

               Prin urmare, este oportun să se stabilească poziția care urmează să fie adoptată, în numele Uniunii, în cadrul Comitetului pentru servicii și investiții cu privire la actul avut în vedere pentru a asigura punerea în aplicare efectivă a acordului.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  4
               .

               4.1.2.Aplicarea la cazul în discuție

               Comitetul pentru servicii și investiții este un organism creat printr-un acord, și anume Acordul economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (denumit în continuare „acordul”).

               Actul pe care Comitetul pentru servicii și investiții este invitat să îl adopte este un act cu efecte juridice. Actul avut în vedere va fi obligatoriu pentru părți în temeiul dreptului internațional, în conformitate cu articolul 26.2 alineatul (4) din acord.

               Actul avut în vedere nu completează și nu aduce modificări cadrului instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la politica comercială comună.

               Prin urmare, temeiurile juridice materiale ale deciziei propuse sunt articolul 207 alineatul (3) și articolul 207 alineatul (4) primul paragraf din TFUE.

               4.3.Concluzie

               Temeiurile juridice ale deciziei propuse ar trebui să fie articolul 207 alineatul (3) și articolul 207 alineatul (4) primul paragraf coroborate cu articolul 218 alineatul (9) din TFUE.

               5.Limbile autentice și publicarea actului avut în vedere

               Întrucât actul Comitetului pentru servicii și investiții va pune în aplicare acordul în ceea ce privește soluționarea litigiilor în materie de investiții dintre investitori și state, este oportun ca acesta să fie adoptat în toate limbile autentice ale acordului
                  5
                și să fie publicat în Jurnalul Oficial al Uniunii Europene după adoptarea sa.

               2019/0216 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului pentru servicii și investiții instituit în temeiul Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea unui cod de conduită pentru membrii Tribunalului, membrii Tribunalului de apel și mediatori

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (3) și articolul 207 alineatul (4) primul paragraf, coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Decizia (UE) 2017/37 a Consiliului
                  6
                prevede semnarea, în numele Uniunii Europene, a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (denumit în continuare „acordul”). Acordul a fost semnat la data de 30 octombrie 2016.

               (2)Decizia (UE) 2017/38 a Consiliului
                  7
                prevede aplicarea cu titlu provizoriu a unor părți din acord, inclusiv instituirea Comitetului pentru servicii și investiții. Acordul este aplicat cu titlu provizoriu începând de la 21 septembrie 2017.

               (3)În temeiul articolului 26.2 alineatul (4) din acord, Comitetul pentru servicii și investiții poate lua decizii atunci când acordul prevede acest lucru.

               (4)În conformitate cu articolul 8.44 alineatul (2) din acord, Comitetul pentru servicii și investiții trebuie să adopte o decizie privind un cod de conduită pentru membrii Tribunalului, membrii Tribunalului de apel și mediatori care urmează să fie aplicat în litigiile care decurg din capitolul opt (Investiții) din acord.

               (5)Prin urmare, este oportun să se stabilească poziția care urmează să fie adoptată, în numele Uniunii, în cadrul Comitetului pentru servicii și investiții pe baza proiectului de decizie anexat al Comitetului pentru servicii și investiții privind un cod de conduită pentru a asigura punerea în aplicare efectivă a acordului,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii Europene în cadrul Comitetului pentru servicii și investiții în ceea ce privește adoptarea unui cod de conduită pentru membrii Tribunalului, membrii Tribunalul de apel și mediatori se bazează pe proiectul de decizie a Comitetului pentru servicii și investiții anexat la prezenta decizie a Consiliului.

               Articolul 2

               1.Decizia Comitetului pentru servicii și investiții se adoptă în toate limbile autentice ale acordului.

               2.Decizia adoptată de Comitetul pentru servicii și investiții se publică în Jurnalul Oficial al Uniunii Europene.

               Adoptată la Bruxelles,

                     Pentru Consiliu

                     Președintele

                     (1)

                        Decizia 001/2018 a Comitetului mixt CETA din 26 septembrie 2018 de adoptare a propriului regulament de procedură și a regulamentului de procedură al comitetelor specializate (JO L 190, 27.7.2018, p. 13), disponibilă pe site-ul internet
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Instrument comun de interpretare privind Acordul economic și comercial cuprinzător (CETA) dintre Canada și Uniunea Europeană și statele sale membre (JO L 11, 14.1.2017, p. 3).

                     (3)

                        Declarații de consemnat în procesul-verbal al Consiliului (JO L 11, 14.1.2017, p. 9).

                     (4)

                        Hotărârea Curții de Justiție din 7 octombrie 2014 în cauza Germania/Consiliu, C-399/12, ECLI:EU:C:2014:2258, punctele 61-64.

                     (5)

                        În temeiul articolului 30.11 (Texte autentice) din acord, acordul se întocmește în dublu exemplar, în limbile bulgară, cehă, croată, daneză, engleză, estonă, finlandeză, franceză, germană, elenă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, fiecare text fiind în egală măsură autentic.

                     (6)

                        Decizia (UE) 2017/37 a Consiliului din 28 octombrie 2016 privind semnarea, în numele Uniunii Europene, a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (JO L 11, 14.1.2017, p. 1).

                     (7)

                        Decizia (UE) 2017/38 a Consiliului din 28 octombrie 2016 privind aplicarea cu titlu provizoriu a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (JO L 11, 14.1.2017, p. 1080).

    ---documentbreak---

               COMISIA EUROPEANĂ
            Bruxelles, 11.10.2019
            COM(2019) 459 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul Comitetului pentru servicii și investiții instituit în temeiul Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea unui cod de conduită pentru membrii Tribunalului, membrii Tribunalului de apel și mediatori

               ANEXĂ

               PROIECT

               de DECIZIE nr. […/2019] A COMITETULUI PENTRU SERVICII ȘI INVESTIȚII

               din...

               de adoptare a unui cod de conduită pentru membrii Tribunalului, membrii Tribunalului de apel și mediatori

               COMITETUL CETA PENTRU SERVICII ȘI INVESTIȚII,

               având în vedere articolul 26.2 alineatul (1) litera (b) din Acordul economic și comercial cuprinzător dintre Canada, pe de o parte, și Uniunea Europeană și statele sale membre, pe de altă parte (denumit în continuare „acordul”),

               întrucât articolul 8.44 alineatul (2) din acord prevede că Comitetul CETA pentru servicii și investiții adoptă un adoptă un cod de conduită care urmează să fie aplicat în cazul litigiilor care decurg din capitolul opt din acord, care poate înlocui sau completa normele în vigoare,

               ADOPTĂ PREZENTA DECIZIE:

               Articolul 1

               Definiții

               În sensul prezentei decizii, se aplică următoarele definiții:

               (a)definițiile de la articolul 1.1 (Definiții cu aplicabilitate generală) din capitolul unu (Definiții generale și dispoziții inițiale) din acord;

               (b)definițiile de la articolul 8.1 (Definiții) din capitolul opt (Investiții) din acord;

               (c)„asistent” înseamnă o persoană, alta decât o persoană angajată de secretariatul ICSID, care, în temeiul mandatului unui membru, îl asistă pe membru în activitatea sa de cercetare sau îl susține în vederea îndeplinirii atribuțiilor sale;

               (d)„candidat” înseamnă o persoană care a depus o candidatură sau ia cunoștință în alt mod de faptul că este luată în considerare pentru a fi aleasă ca membru;

               (e)„mediator” înseamnă o persoană care conduce o procedură de mediere în conformitate cu articolul 8.20 (Mediere) din acord; precum și

               (f)„membru” înseamnă un membru al Tribunalului sau al Tribunalului de apel stabilit în temeiul secțiunii F (Procedura de soluționare a litigiilor legate de investiții între investitori și state) din capitolului opt (Investiții) din acord.

               Articolul 2

               Responsabilitățile în cadrul procesului

               Candidații, membrii și foștii membri evită orice încălcare și orice aparență de încălcare a deontologiei și respectă standarde înalte de conduită pentru a asigura integritatea și imparțialitatea mecanismului de soluționare a litigiilor.

               Articolul 3

               Obligații de comunicare a informațiilor

               1.Candidații trebuie să declare părților orice interese, relații sau aspecte din trecut și din prezent care le-ar putea afecta sau care ar putea fi în mod rezonabil considerate ca fiind de natură să le afecteze independența sau imparțialitatea, care creează sau ar putea fi, în mod rezonabil, considerate ca generând un conflict de interese direct sau indirect, sau care dau naștere sau ar putea da naștere, în mod rezonabil, la o aparență de încălcare a deontologiei sau de lipsă de imparțialitate. În acest scop, candidații depun toate eforturile rezonabile pentru a se informa în legătură cu existența unor astfel de interese, relații sau aspecte. Divulgarea unor interese, relații sau aspecte din trecut trebuie să acopere cel puțin ultimii cinci ani înainte de depunerea candidaturii sau înainte de a lua cunoștință în alt mod de faptul că este luat/luată în considerare pentru selectarea ca membru.

               2.Membrii comunică în scris părților informațiile privind încălcări efective sau potențiale ale prezentului cod de conduită, sau, atunci când este relevant pentru litigiu, părților la litigiu.

               3.Membrii continuă în orice moment să depună toate eforturile rezonabile pentru a se informa în legătură cu orice interese, relații sau aspecte menționate la alineatul (1) de la prezentul articol. În orice moment, membrii declară astfel de interese, relații sau aspecte pe parcursul exercitării funcțiilor lor informând în scris părțile, sau după caz, părțile la litigiu.

               4.Pentru a garanta că informațiile relevante sunt furnizate de candidați și de membri, comunicările sunt efectuate prin intermediul unui formular standardizat, cu posibilitatea de a adăuga sau atașa orice document și, în conformitate cu orice alte proceduri stabilite de către părți.

               Articolul 4

               Independența, imparțialitatea și alte obligații ale membrilor

               1.În plus față de obligațiile prevăzute la articolul 2 din prezenta decizie, membrii sunt și trebuie să fie independenți și imparțiali și evită orice conflict de interese direct sau indirect.

               2.Membrii nu trebuie să fie influențați de interesul personal, de presiuni externe, de considerente de ordin politic, de proteste publice, de loialitatea față de o parte la acord sau față de o parte implicată în litigiu sau orice altă persoană implicată sau care participă la proceduri, ori de teama de a face obiectul criticilor sau de raporturile sau responsabilitățile financiare, de afaceri, profesionale, familiale sau sociale.

               3.Membrii nu trebuie, în mod direct sau indirect, să își asume o obligație, să accepte vreun beneficiu, să intre în orice relație sau să dobândească orice interes financiar susceptibil de a le afecta sau care pare să le afecteze independența sau imparțialitatea.

               4.Membrii nu se angajează în contacte ex parte în ceea ce privește procedura.

               5.Membrii își îndeplinesc cu atenție și promptitudine atribuțiile, pe întreaga durată a procedurii, cu onestitate și diligență.

               6.În cadrul fiecărei proceduri, un membru analizează doar aspectele care sunt invocate și necesare în vederea pronunțării unei decizii sau hotărâri și nu deleagă această atribuție niciunei alte persoane.

               7.Membrii iau toate măsurile necesare pentru a se asigura că asistenții lor cunosc și respectă dispozițiile prevăzute la articolul 2 (Responsabilitățile în cadrul procesului), articolul 3 alineatul (2) și articolul (3) (Obligații de comunicare a informațiilor), articolul 4 alineatele (1)-(5) (Independența, imparțialitatea și alte obligații ale membrilor), articolul 5 alineatele (1) și (3) (Obligațiile foștilor membri) și articolul 6 (Confidențialitate) din prezenta decizie, mutatis mutandis.

               8.Membrii țin cont în mod adecvat de alte activități de soluționare a litigiilor în temeiul acordului și, în special, de hotărârile și sentințele pronunțate de tribunalul de apel.

               Articolul 5

               Obligațiile foștilor membri

               1.Foștii membri trebuie să evite acțiunile care ar putea crea aparența de lipsă de imparțialitate în îndeplinirea atribuțiilor lor sau că ar fi obținut vreun beneficiu în urma deciziilor sau hotărârilor Tribunalului sau ale Tribunalului de apel.

               2.Membrii se angajează ca, pentru o perioadă de trei ani după finalul mandatului, să nu acționeze în calitate de reprezentanți ai oricăreia dintre părțile la litigiile în materie de investiții înaintate Tribunalului sau Tribunalului de apel.

               3.Fără a aduce atingere posibilității de a continua să îndeplinească în continuare o funcție în cadrul unei formațiuni a Tribunalului până la încheierea procedurilor acestei formațiuni, membrii se angajează ca, la finalul mandatului, aceștia să nu participe:

               (a)în niciun fel la litigii în materie de investiții care s-au aflat pe rolul Tribunalului sau al Tribunalului de apel înainte de finalul mandatului lor;

               (b)în niciun fel la litigii în materie de investiții legate în mod direct și evident de litigii, inclusiv finalizate, de care s-au ocupat în calitate de membri ai Tribunalului sau ai Tribunalului de apel.

               4.Dacă președintele Tribunalului sau al Tribunalului de apel este informat sau ia cunoștință în alt mod de faptul că un fost membru este posibil să fi acționat încălcând obligațiile prevăzute la alineatele (1)-(3), sau orice altă parte a prezentei decizii pe durata mandatului, președintele examinează chestiunea și îi oferă fostului membru posibilitatea de a fi audiat, iar după verificare informează:

               (a)asociația profesională sau orice altă instituție similară la care fostul membru este afiliat;

               (b)părțile la acord;

               (c)în cazul în care este vorba despre un anumit litigiu, părțile la litigiu și

               (d)președintele oricărei alte instanțe internaționale competente în vederea inițierii unor măsuri adecvate.

               Președintele Tribunalului sau al Tribunalului de apel face publică decizia sa de a lua măsurile menționate la literele (a) - (d) de mai sus, însoțită de motivarea aferentă.

               Articolul 6

               Confidențialitatea

               1.Niciun membru sau fost membru nu poate, în niciun moment, să comunice sau să utilizeze informațiile cu caracter confidențial referitoare la o procedură sau obținute în cadrul unei proceduri decât pentru scopurile procedurii și nu poate, în niciun caz, să comunice sau să utilizeze astfel de informații pentru a dobândi avantaje personale, pentru a favoriza alte persoane sau pentru a influența în mod negativ interesele altora.

               2.Membrii nu pot face publice un ordin, o decizie sau hotărâre ori părți ale acestora înainte de publicarea lor în conformitate cu dispozițiile în materie de transparență de la articolul 8.36 (Transparența procedurilor) din acord.

               3.Membrii și foștii membri nu divulgă în niciun moment deliberările Tribunalului sau ale Tribunalului de apel, nici punctele de vedere ale unui membru, decât printr-un ordin, decizie sau hotărâre.

               Articolul 7

               Cheltuieli

               Fiecare membru păstrează o evidență și întocmește un raport final cu privire la timpul dedicat procedurii și la cheltuielile suportate, precum și cu privire la timpul și cheltuielile asistentului său.

               Articolul 8

               Sancțiuni

               1.Pentru o mai mare certitudine, dispozițiile din prezentul cod de conduită se aplică împreună cu obligațiile prevăzute la articolul 8.30 alineatul (1) din acord, iar procedurile prevăzute la articolul 8.30 alineatele (2) și (3) și de la articolul 8.30 alineatul (4) din acord se aplică în caz de încălcare a prezentului cod de conduită.

               2.Pentru o mai mare certitudine, Comitetul mixt CETA oferă unui membru posibilitatea de a fi audiat înainte de emiterea oricărei decizii în temeiul articolului 8.30 alineatul (4) din acord.

               Articolul 9

               Mediatorii

               1.Normele prevăzute în prezenta decizie aplicabile candidaților trebuie să se aplice, mutatis mutandis, persoanelor care au cunoștință de faptul că acestea sunt avute în vedere pentru numirea în calitate de mediatori.

               2.Normele prevăzute în prezenta decizie aplicabile membrilor se aplică, mutatis mutandis, mediatorilor de la data la care acesta/aceasta este numit/numită în calitate de mediator până la data la care:

               (a)părțile la litigiu adoptă o soluție convenită de comun acord;

               (b)mediatorul furnizează o declarație scrisă, conform căreia își dă demisia din funcțiile sale în calitate de mediator; sau

               (c)una dintre părțile la litigiu sau ambele părți la litigiu furnizează o notificare scrisă prin intermediul unei scrisori transmise mediatorului și celeilalte părți la litigiu, prin care se reziliază mediatorul sau se încheie procedura de mediere, oricare dintre acestea survine mai întâi.

               3.Normele prevăzute în prezenta decizie aplicabile foștilor membri se aplică, mutatis mutandis, foștilor mediatori.

               Articolul 10

               Comitetul consultativ

               1.Președintele Tribunalului și președintele Tribunalului de apel sunt asistați fiecare de un comitet consultativ pentru a garanta aplicarea corectă a prezentului cod de conduită și a articolului 8.30 (Norme etice) din acord, precum și pentru îndeplinirea oricărei alte sarcini, dacă se prevede acest lucru.

               2.Comitetele consultative sunt compuse din cei doi vicepreședinți ai tribunalelor respective și din doi membri ai Tribunalului sau ai Tribunalului de apel cu cea mai mare vechime.

               Articolul 11

               Intrare în vigoare

               Prezenta decizie se publică și intră în vigoare la data intrării în vigoare a secțiunii F (Procedura de soluționare a litigiilor legate de investiții între investitori și state) din capitolul opt (Investiții) din acord, sub rezerva transmiterii de către părți de notificări scrise pe canale diplomatice care atestă că au îndeplinit cerințele și procedurile juridice necesare.

               Adoptată la …, la data de …


               COMISIA EUROPEANĂ
            Bruxelles, 11.10.2019
            COM(2019) 458 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului mixt CETA instituit în temeiul Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea unei decizii privind procedura pentru adoptarea unor interpretări în conformitate cu articolul 8.31 alineatul (3) și articolul 8.44 alineatul (3) litera (a) din CETA ca anexă la Regulamentul său de procedură

               ANEXĂ

               PROIECT

               de DECIZIE NR. […/2019] A COMITETULUI MIXT CETA

               din…

               de adoptare a unei proceduri pentru adoptarea unor interpretări în conformitate cu articolul 8.31 alineatul (3) și articolul 8.44 alineatul (3) litera (a) din CETA ca anexă la Regulamentul său de procedură

               COMITETUL MIXT CETA,

               având în vedere articolul 26.1 din Acordul economic și comercial cuprinzător dintre Canada, pe de o parte, și Uniunea Europeană și statele sale membre, pe de altă parte, (denumit în continuare „acordul”), în special articolul 26.1 alineatul (4) litera (d) și articolul 26.2 alineatul (4),

               întrucât:

               (1)În temeiul articolului 26.1 alineatul (4) litera (d) din acord, Comitetul mixt CETA urmează să își adopte propriul regulament de procedură.

               (2)În temeiul articolului 26.2 alineatul (1) litera (b) din acord, Comitetul pentru servicii și investiții este unul dintre comitetele specializate instituite prin acord.

               (3)În temeiul articolului 26.2 alineatul (4) din acord, comitetele specializate stabilesc și modifică propriile norme procedurale, în cazul în care consideră că este necesar.

               (4)Articolul 14.4 din Regulamentul de procedură al Comitetului mixt CETA (Decizia 001/2018 a Comitetului mixt CETA din 26/09/2018) prevede că, cu excepția cazului în care se decide altfel de către fiecare comitet specializat, în conformitate cu articolul 26.2 alineatul (4) din acord, regulamentul de procedură se aplică mutatis mutandis comitetelor specializate și altor organisme instituite în temeiul acordului.

               (5)În conformitate cu articolul 8.9 alineatul (1) din acord, părțile își reafirmă dreptul de a reglementa în interesul public, pentru a atinge obiective politice legitime, cum ar fi protecția sănătății publice, a siguranței, a mediului, inclusiv schimbările climatice și biodiversitatea, sau a moralei publice, protecția socială sau a consumatorilor sau promovarea și protejarea diversității culturale.

               (6)În conformitate cu alineatul (6) litera (e) din instrumentul comun de interpretare privind acordul, pentru a garanta că Tribunalele instituite în temeiul secțiunii F (Procedurile de soluționare a litigiilor legate de investiții între investitori și state) din capitolul opt (Investiții) din acord respectă în orice circumstanțe intenția părților astfel cum figurează în acord, acordul include dispoziții care permit părților să emită note de interpretare obligatorii iar părțile reafirmă că Canada și Uniunea Europeană și statele sale membre se angajează să utilizeze aceste dispoziții pentru a evita și corecta orice interpretare greșită a acordului de către Tribunale.

               (7)În conformitate cu articolul 8.31 alineatul (3) și articolul 8.44 alineatul (3) litera (a) din acord, în cazul în care apar motive serioase de îngrijorare cu privire la chestiuni de interpretare care pot afecta investițiile, Comitetul pentru servicii și investiții poate, cu acordul părților și după finalizarea cerințelor și procedurilor lor interne, să recomande Comitetului mixt CETA adoptarea unor interpretări ale acordului; o interpretare adoptată de Comitetul mixt CETA este obligatorie pentru Tribunalele stabilite în temeiul secțiunii F (Procedurile de soluționare a litigiilor între investitori și state) din capitolul opt (Investiții) din acord; iar Comitetul mixt CETA poate decide că o interpretare are efect obligatoriu de la o anumită dată;

               DECIDE:

               Articolul 1

               1.Procedura pentru adoptarea unor interpretări în conformitate cu articolul 8.31 alineatul (3) și articolul 8.44 alineatul (3) litera (a) din acord, astfel cum figurează în anexa la prezenta decizie, se adoptă ca anexă la Regulamentul de procedură al Comitetului mixt CETA.

               2.Anexa face parte integrantă din Regulamentul de procedură al Comitetului mixt CETA (Decizia 001/2018 a Comitetului mixt CETA din 26.9.2018).

               Articolul 2

               Anexa face parte integrantă din prezenta decizie.

               Articolul 3

               Prezenta decizie se publică și intră în vigoare la data intrării în vigoare a secțiunii F (Procedura de soluționare a litigiilor legate de investiții între investitori și state) din capitolul opt (Investiții) din acord, sub rezerva transmiterii de notificări scrise de către părți, prin canale diplomatice, care să ateste că au îndeplinit cerințele și procedurile necesare.

               Adoptată la …, ….

               Pentru Comitetul mixt CETA

               Copreședinții

               ANEXĂ

               ANEXĂ LA REGULAMENTUL DE PROCEDURĂ AL COMITETULUI MIXT CETA

               1.În orice situație în care o parte are motive serioase de îngrijorare cu privire la chestiuni de interpretare a acordului care ar putea afecta investițiile, inclusiv în cazul în care are motive serioase de îngrijorare legate de o măsură specifică pentru care a fost depusă o cerere de consultări în temeiul articolului 8.19 (Consultări) din acord, de către un investitor al celeilalte părți care susține că o astfel de măsură încalcă o obligație prevăzută în capitolul opt (Investiții) din acord:

               (a)partea poate sesiza în scris Comitetul pentru servicii și investiții;

               (b)în cazul unei sesizări în temeiul literei (a), părțile inițiază imediat consultări în cadrul Comitetului pentru servicii și investiții; și

               (c)Comitetul pentru servicii și investiții decide cu privire la această chestiune cât mai curând posibil.

               2.Fiecare parte acordă atenția cuvenită observațiilor făcute de cealaltă parte referitoare la articolul 8.31 alineatul (3) din acord și depune toate eforturile pentru a soluționa chestiunea în timp util și în mod satisfăcător pentru ambele părți.

               3.Cu acordul părților și după finalizarea propriilor cerințe și proceduri interne, Comitetul pentru servicii și investiții poate recomanda Comitetului mixt CETA adoptarea unor interpretări care să fie date dispoziției (dispozițiilor) relevante din capitolul opt (Investiții) din acord. Aceste interpretări pot aborda, printre altele, problema dacă și în ce condiții un anumit tip de măsură trebuie considerat compatibil cu capitolul opt (Investiții) din acord.

               4.În cazul în care Comitetul pentru servicii și investiții decide să recomande Comitetului mixt CETA adoptarea unei interpretări, Comitetul mixt adoptă o decizie cu privire la această chestiune cât mai curând posibil.

               5.O interpretare adoptată de Comitetul mixt CETA este obligatorie pentru Tribunalul și Tribunalul de apel instituite în temeiul secțiunii F (Procedura de soluționare a litigiilor legate de investiții între investitori și state) din capitolul opt (Investiții) din acord. Comitetul mixt CETA poate decide că o interpretare are efect obligatoriu de la o anumită dată.

               6.Interpretările adoptate de Comitetul mixt CETA se fac publice imediat și se trimit de îndată părților, precum și președinților Tribunalului și ai Tribunalului de apel, care asigură comunicarea acestora către diviziunile Tribunalului și Tribunalului de apel instituite în temeiul secțiunii F (Procedura de soluționare a litigiilor legate de investiții între investitori și state) din capitolul opt (Investiții) din acord.

    ---documentbreak---

               COMISIA EUROPEANĂ
            Bruxelles, 11.10.2019
            COM(2019) 458 final
            2019/0218(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt CETA instituit în temeiul Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea unei decizii privind procedura pentru adoptarea unor interpretări în conformitate cu articolul 8.31 alineatul (3) și articolul 8.44 alineatul (3) litera (a) din CETA ca anexă la Regulamentul său de procedură

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului mixt CETA instituit în temeiul Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte, în legătură cu adoptarea preconizată a unei decizii privind procedura pentru adoptarea unor interpretări în conformitate cu articolul 8.31 alineatul (3) și articolul 8.44 alineatul (3) litera (a) din CETA ca anexă la Regulamentul său de procedură.

               2.Contextul propunerii

               2.1.Acordul economic și comercial cuprinzător (CETA) între Canada, pe de o parte, și Uniunea Europeană și statele sale membre, pe de altă parte

               Acordul economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (denumit în continuare „acordul”) are ca obiectiv să liberalizeze și să faciliteze comerțul și investițiile, precum și să promoveze o relație economică mai strânsă între Uniunea Europeană și Canada (denumite în continuare „părțile”). Acordul a fost semnat la 30 octombrie 2016 și se aplică, în mod provizoriu, de la 21 septembrie 2017.

               2.2.Comitetul mixt CETA

               Comitetul mixt CETA este instituit în temeiul articolului 26.1 din acord, conform căruia Comitetul mixt CETA este compus din reprezentanți ai Uniunii Europene și reprezentanți ai Canadei și va fi coprezidat de ministrul pentru Comerț Internațional din Canada și de membrul Comisiei Europene responsabil pentru comerț, sau persoanele desemnate de aceștia. Comitetul mixt CETA se întrunește o dată pe an sau la solicitarea uneia dintre părți și convine asupra calendarului reuniunilor sale și își stabilește ordinea de zi. Comitetul mixt al CETA este responsabil pentru toate chestiunile privind comerțul și investițiile între părți, precum și pentru punerea în aplicare și aplicarea acestui acord. O parte poate sesiza Comitetului mixt CETA orice chestiune legată de punerea în aplicare și interpretarea acordului sau orice alt aspect privind comerțul și investițiile între părți.

               În conformitate cu articolul 26.3 din acord, Comitetul mixt CETA are competența de a lua decizii, de comun acord, în ceea ce privește toate aspectele prevăzute în acord. Deciziile luate de Comitetul mixt CETA sunt obligatorii pentru părți, sub rezerva finalizării oricăror cerințe și proceduri interne necesare, iar părțile trebuie să le pună în aplicare.

               În conformitate cu articolul 26.2 alineatul (4) din acord, comitetele specializate, inclusiv Comitetul pentru servicii și investiții, pot propune proiecte de decizii în vederea adoptării de către Comitetul mixt CETA.

               În conformitate cu articolul 10.2 din Regulamentul de procedură al Comitetului mixt CETA și al comitetelor specializate
                  1
               , în perioada dintre reuniuni, Comitetul mixt CETA poate adopta decizii sau recomandări printr-o procedură scrisă, în cazul în care părțile la acord iau decizii de comun acord. În acest sens, textul propunerii va fi transmis în scris de la copreședinți către membrii Comitetului mixt CETA în conformitate cu articolul 7, specificându-se un termen în care membrii vor face cunoscute orice preocupări sau modificări pe care doresc le efectueze. Propunerile adoptate vor fi comunicate în conformitate cu articolul 7, după expirarea termenului, și vor fi înregistrate în procesul-verbal al următoarei reuniuni.

               2.3.Actul avut în vedere al Comitetului mixt CETA

               Comitetul mixt CETA adoptă o decizie privind procedura de adoptare a unor interpretări în conformitate cu articolul 8.31 alineatul (3) și articolul 8.44 alineatul (3) litera (a) din CETA ca anexă la Regulamentul său de procedură (denumit în continuare „actul avut în vedere”).

               Scopul actului avut în vedere este de a clarifica procedura pentru adoptarea unor interpretări de către Comitetul mixt CETA a dispozițiilor acordului în materie de investiții.

               Actul avut în vedere va deveni obligatoriu pentru părți. Articolul 26.3 alineatul (2) din acord prevede: „Deciziile luate de Comitetul mixt CETA sunt obligatorii pentru părți, sub rezerva finalizării oricăror cerințe și proceduri interne necesare, iar părțile le pun în aplicare”.

               3.Poziția care urmează să fie adoptată în numele Uniunii

               Astfel cum se prevede la punctul 6 litera (f) din instrumentul comun de interpretare privind acordul, Uniunea Europeană și statele sale membre și Canada au convenit să înceapă imediat lucrările privind punerea în aplicare a dispozițiilor privind soluționarea litigiilor în materie de investiții din acord, așa-numitul „sistem jurisdicțional în materie de investiții”
                  2
               .

               În conformitate cu articolul 8.31 alineatul (3) și articolul 8.44 alineatul (3) litera (a) din acord, în cazul în care apar motive serioase de îngrijorare cu privire la chestiuni de interpretare care pot afecta investițiile, Comitetul pentru servicii și investiții poate, cu acordul părților și după finalizarea cerințelor și procedurilor lor interne, să recomande Comitetului mixt CETA adoptarea unor interpretări ale acordului. O interpretare adoptată de Comitetul mixt CETA este obligatorie pentru tribunalele stabilite în temeiul secțiunii F (Procedurile de soluționare a litigiilor legate de investiții între investitori și state) din capitolul opt (Investiții) din acord. Comitetul mixt CETA poate decide că o interpretare are efect obligatoriu de la o anumită dată.

               Alineatul (6) litera (e) din instrumentul comun de interpretare privind acordul prevede următoarele: „Pentru a se asigura că tribunalele respectă în orice circumstanțe intenția părților astfel cum figurează în acord, CETA include dispoziții care permit părților să emită note de interpretare obligatorii. Canada și Uniunea Europeană și statele sale membre se angajează să utilizeze aceste dispoziții pentru a evita și corecta orice interpretare greșită a CETA de către tribunale”.

               Prin urmare, este oportun să se clarifice procedura pentru adoptarea unor interpretări de către Comitetul mixt CETA a dispozițiilor privind investițiile din acord.

               În temeiul articolului 26.1 alineatul (4) litera (d) din acord, Comitetul mixt CETA și-a adoptat propriul regulament de procedură prin Decizia 001/2018 a Comitetului mixt CETA din 26.9.2018. În conformitate cu articolul 14.4, Regulamentul de procedură al Comitetului mixt CETA se aplică mutatis mutandis comitetelor specializate, inclusiv Comitetului pentru servicii și investiții și altor organisme instituite în temeiul acordului, cu excepția cazului în care se decide altfel de către fiecare comitet specializat, în conformitate cu articolul 26.2 alineatul (4) din acord.

               Este oportun ca actul avut în vedere să fie adoptat de Comitetul mixt CETA ca anexă la Regulamentul său de procedură.

               Actul avut în vedere include norme specifice privind etapele procedurale care sunt necesare pentru adoptarea unor interpretări ale acordului de către Comitetul mixt CETA.

               Prezenta propunere este în concordanță cu alte inițiative privind punerea în aplicare a sistemului jurisdicțional în materie de investiții al CETA. Mai precis, începând din iunie 2018, Comisia colaborează cu statele membre în cadrul Comitetului pentru politică comercială (servicii și investiții) al Consiliului și cu Canada cu privire la un pachet de patru proiecte de decizii privind:

               –norme de stabilire a aspectelor administrative și organizatorice în ceea ce privește funcționarea Tribunalului de apel în conformitate cu articolul 8.28 alineatul (7) din acord;

               –un cod de conduită pentru membrii Tribunalului, membrii Tribunalului de apel și mediatori în conformitate cu articolul 8.44 alineatul (2) din acord;

               –norme de mediere destinate utilizării de către părțile la litigiu în conformitate cu articolul 8.44 alineatul (3) litera (c) din acord; și

               –norme privind procedura pentru adoptarea unor interpretări, în conformitate cu articolele 8.31 alineatul (3) și 8.44 alineatul (3) litera (a) din acord.

               Aprofundarea lucrărilor cu privire la alte domenii de punere în aplicare a sistemului jurisdicțional în materie de investiții continuă. Astfel cum se prevede la punctul 6 litera (f) din instrumentul comun de interpretare privind acordul, „[o]biectivul comun este de a se încheia lucrările până la intrarea în vigoare a CETA”.

               Prin urmare, este oportun să se stabilească poziția care urmează să fie adoptată, în numele Uniunii, în cadrul Comitetului mixt CETA cu privire la actul avut în vedere pentru a asigura punerea în aplicare efectivă a acordului.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul în discuție

               Comitetul mixt CETA este un organism creat printr-un acord, și anume Acordul economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (denumit în continuare „acordul”).

               Actul pe care Comitetul mixt CETA este invitat să îl adopte este un act cu efecte juridice. Actul avut în vedere va fi obligatoriu pentru părți în temeiul dreptului internațional, în conformitate cu articolul 26.3 alineatul (2) din acord.

               Actul avut în vedere nu completează și nici nu schimbă cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la politica comercială comună.

               Prin urmare, temeiurile juridice materiale ale deciziei propuse sunt articolul 207 alineatul (3) și articolul 207 alineatul (4) primul paragraf din TFUE.

               4.3.Concluzie

               Temeiurile juridice ale deciziei propuse ar trebui să fie articolul 207 alineatul (3) și articolul 207 alineatul (4) primul paragraf coroborate cu articolul 218 alineatul (9) din TFUE.

               5.Limbile autentice și publicarea actului avut în vedere

               Întrucât actul Comitetului mixt CETA va pune în aplicare acordul în ceea ce privește soluționarea litigiilor legate de investiții dintre investitori și state, este oportun ca acesta să fie adoptat în toate limbile autentice ale acordului
                  4
                și să fie publicat în Jurnalul Oficial al Uniunii Europene după adoptarea sa.

               2019/0218 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt CETA instituit în temeiul Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea unei decizii privind procedura pentru adoptarea unor interpretări în conformitate cu articolul 8.31 alineatul (3) și articolul 8.44 alineatul (3) litera (a) din CETA ca anexă la Regulamentul său de procedură

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (3) și articolul 207 alineatul (4) primul paragraf, coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Decizia (UE) 2017/37 a Consiliului
                  5
                prevede semnarea, în numele Uniunii Europene, a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (denumit în continuare „acordul”). Acordul a fost semnat la data de 30 octombrie 2016.

               (2)Decizia (UE) 2017/38 a Consiliului
                  6
                prevede aplicarea cu titlu provizoriu a unor părți din acord, inclusiv instituirea Comitetului mixt CETA și a Comitetului pentru servicii și investiții. Acordul este aplicat cu titlu provizoriu începând de la 21 septembrie 2017.

               (3)În temeiul articolului 26.3 alineatul (1) din acord, în vederea realizării obiectivelor stabilite de acest acord, Comitetul mixt CETA are competență de decizie în ceea ce privește toate aspectele prevăzute în acord.

               (4)În temeiul articolului 26.3 alineatul (2) din acord, deciziile luate de Comitetul mixt CETA sunt obligatorii pentru părți, sub rezerva finalizării oricăror cerințe și proceduri interne necesare, iar părțile le pun în aplicare.

               (5)În temeiul articolului 26.1 alineatul (4) litera (d) din acord, Comitetul mixt CETA urmează să își adopte propriul regulament de procedură.

               (6)În temeiul articolului 26.2 alineatul (1) litera (b) din acord, Comitetul pentru servicii și investiții este unul dintre comitetele specializate instituite prin acord.

               (7)În temeiul articolului 26.2 alineatul (4) din acord, comitetele specializate își stabilesc și modifică propriul regulament de procedură, în cazul în care consideră necesar acest lucru.

               (8)Articolul 14.4 din Regulamentul de procedură al Comitetului mixt CETA (Decizia 001/2018 a Comitetului mixt CETA din 26/09/2018) prevede că, cu excepția cazului în care se decide altfel de către fiecare comitet specializat, în conformitate cu articolul 26.2 alineatul (4) din acord, regulamentul de procedură se aplică mutatis mutandis comitetelor specializate și altor organisme instituite în temeiul acordului.

               (9)În conformitate cu articolul 8.31 alineatul (3) și articolul 8.44 alineatul (3) litera (a) din acord, în cazul în care apar motive serioase de îngrijorare cu privire la chestiuni de interpretare care pot afecta investițiile, Comitetul pentru servicii și investiții poate, cu acordul părților și după finalizarea cerințelor și procedurilor lor interne, să recomande Comitetului mixt CETA adoptarea unor interpretări ale acordului. O interpretare adoptată de Comitetul mixt CETA este obligatorie pentru Tribunalele stabilite în temeiul secțiunii F (Procedurile de soluționare a litigiilor legate de investiții între investitori și state) din capitolul opt (Investiții) din acord. Comitetul mixt CETA poate decide că o interpretare are efect obligatoriu de la o anumită dată.

               (10)Prin urmare, este oportun să se stabilească poziția care urmează să fie adoptată, în numele Uniunii, în cadrul Comitetului mixt CETA pe baza proiectului de decizie anexat al Comitetului mixt CETA pentru a asigura punerea în aplicare eficientă a acordului,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii Europene în cadrul Comitetului mixt CETA în ceea ce privește adoptarea unei decizii privind procedura pentru adoptarea unor interpretări în conformitate cu articolul 8.31 alineatul (3) și articolul 8.44 alineatul (3) litera (a) din CETA ca anexă la Regulamentul său de procedură se bazează pe proiectul de decizie a Comitetului mixt CETA anexat la prezenta decizie a Consiliului.

               Articolul 2

               1.Decizia Comitetului mixt CETA se adoptă în toate limbile autentice ale acordului.

               2.Decizia adoptată de Comitetul mixt CETA se publică în Jurnalul Oficial al Uniunii Europene.

               Adoptată la Bruxelles,

                     Pentru Consiliu

                     Președintele

                     (1)

                        Decizia 001/2018 a Comitetului mixt CETA din 26 septembrie 2018 de adoptare a propriului regulament de procedură și a regulamentului de procedură al comitetelor specializate (JO L 190, 27.7.2018, p. 13), disponibilă pe site-ul internet
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Instrument comun de interpretare privind Acordul economic și comercial cuprinzător (CETA) dintre Canada și Uniunea Europeană și statele sale membre (JO L 11, 14.1.2017, p. 3).

                     (3)

                        Hotărârea Curții de Justiție din 7 octombrie 2014 în cauza Germania/Consiliu, C-399/12, ECLI:EU:C:2014:2258, punctele 61-64.

                     (4)

                        În temeiul articolului 30.11 (Texte autentice) din acord, acordul se întocmește în dublu exemplar, în limbile bulgară, cehă, croată, daneză, engleză, estonă, finlandeză, franceză, germană, elenă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, fiecare text fiind în egală măsură autentic.

                     (5)

                        Decizia (UE) 2017/37 a Consiliului din 28 octombrie 2016 privind semnarea, în numele Uniunii Europene, a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (JO L 11, 14.1.2017, p. 1).

                     (6)

                        Decizia (UE) 2017/38 a Consiliului din 28 octombrie 2016 privind aplicarea cu titlu provizoriu a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (JO L 11, 14.1.2017, p. 1080).


               COMISIA EUROPEANĂ
            Bruxelles, 30.10.2019
            COM(2019) 563 final
            2019/0245(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Consiliului General al Organizației Mondiale a Comerțului (OMC) în legătură cu adoptarea preconizată a unei decizii cu privire la reexaminarea Înțelegerii privind dispozițiile referitoare la administrarea contingentelor tarifare pentru produsele agricole, astfel cum sunt definite la articolul 2 din Acordul privind agricultura.

               2.Contextul propunerii

               2.1.Acordul de la Marrakesh privind constituirea Organizației Mondiale a Comerțului

               Propunerea de decizie a Consiliului urmărește să autorizeze Comisia Europeană să sprijine, în numele Uniunii, o decizie care urmează să fie luată în cadrul Consiliului General al Organizației Mondiale a Comerțului (OMC). Organizația Mondială a Comerțului a fost instituită prin Acordul de la Marrakech (denumit în continuare „Acordul OMC”), care a intrat în vigoare la 1 ianuarie 1995.

               Uniunea Europeană este parte la acordul respectiv.

               2.2.Conferința ministerială și Consiliul General al Organizației Mondiale a Comerțului

               În temeiul articolului IV alineatul (1) din Acordul OMC, Conferința ministerială are autoritatea de a lua decizii cu privire la toate aspectele prevăzute în acordurile comerciale multilaterale.

               Cu toate acestea, în temeiul articolului IV alineatul (2) din Acordul OMC, în intervalele dintre reuniunile Conferinței ministeriale, funcțiile sale sunt exercitate de Consiliul General al OMC.

               În temeiul articolului IX alineatul (1), organismele OMC depun eforturi pentru a adopta deciziile prin consens.

               2.3.Actul avut în vedere spre adoptare de către Consiliul General al OMC

               În decembrie 2013, în cadrul celei de a noua sesiuni a Conferinței ministeriale a OMC, miniștrii (comerțului) au adoptat o decizie cu privire la „Înțelegerea privind dispozițiile referitoare la administrarea contingentelor tarifare pentru produsele agricole, astfel cum sunt definite la articolul 2 din Acordul privind agricultura” [WT/MIN (13)/39] (denumită în continuare „Înțelegerea privind contingentele tarifare”).

               Obiectivul Înțelegerii privind contingentele tarifare este de a simplifica administrarea contingentelor tarifare pentru produsele agricole. Punctul 13 din Înțelegerea privind contingentele tarifare prevede reexaminarea acesteia, ținând seama de experiența acumulată până la momentul respectiv în ceea ce privește funcționarea sa. Reexaminarea trebuia începută cel târziu la patru ani de la adoptarea Înțelegerii privind contingentele tarifare. În 2018, Comitetul pentru agricultură a demarat procesul de reexaminare. La începutul anului 2019, Secretariatul Comitetului pentru agricultură a redactat un proiect de raport adresat Consiliului General al OMC, care prezintă evoluțiile înregistrate până la momentul respectiv.

               Având în vedere că membrii OMC nu au ajuns la un consens cu privire la modificările de fond ale Înțelegerii privind contingentele tarifare, Comitetul recomandă Consiliului General să prelungească perioada de reexaminare până la sfârșitul anului 2021 și să sporească transparența administrării contingentelor tarifare (a se vedea anexa 2 la raport).

               Aceste recomandări (în anexa 2 la raport) ar trebui prezentate Consiliului General în decembrie 2019. Consiliul General ar trebui să adopte aceste recomandări sub forma unei decizii cu privire la reexaminarea Înțelegerii privind contingentele tarifare.

               3.Poziția care urmează să fie adoptată în numele Uniunii

               Obiectivul prezentei propuneri este de a permite Uniunii să determine adoptarea unei decizii cu privire la reexaminarea Înțelegerii privind contingentele tarifare în cadrul reuniunii Consiliului General al OMC din decembrie 2019.

               Din punctul de vedere al Uniunii, prelungirea perioadei de reexaminare până la sfârșitul anului 2021 este esențială, deoarece permite menținerea actualei Înțelegeri privind contingentele tarifare și permite membrilor OMC să poarte discuții suplimentare cu privire la reexaminarea acestei Înțelegeri privind contingentele tarifare.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul în discuție

               Consiliul General al OMC este un organism instituit printr-un acord, și anume Acordul OMC.

               Actul pe care Consiliul General este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul II alineatul (2) și cu articolul IX alineatul (3) din Acordul OMC.

               Actul avut în vedere nu completează și nici nu schimbă cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, și anume cel impus de obiectivul sau de elementul principal sau predominant.

               4.2.2.Aplicarea la cazul în discuție

                  Obiectivul principal și conținutul actului avut în vedere se referă la politica comercială comună.

                  Prin urmare, temeiul juridic material al deciziei propuse este articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 alineatul (4) primul paragraf, coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actul Consiliului General al OMC va completa Acordul OMC prin extinderea aplicării Înțelegerii privind contingentele tarifare și prin prevederea de norme referitoare la o mai bună utilizare a contingentelor tarifare, este oportun ca actul respectiv să fie publicat, după adoptare, în Jurnalul Oficial al Uniunii Europene.

               2019/0245 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de la Marrakesh de instituire a Organizației Mondiale a Comerțului (denumit în continuare „Acordul OMC”) a fost încheiat de către Uniune prin Decizia 94/800/CE a Consiliului din 22 decembrie 1994
                  2
                și a intrat în vigoare la 1 ianuarie 1995.

               (2)În temeiul articolului IV alineatul (1) din Acordul OMC, Conferința ministerială a Organizației Mondiale a Comerțului („OMC”) are autoritatea de a lua decizii cu privire la toate aspectele prevăzute în acordurile comerciale multilaterale.

               (3)În temeiul articolului IV alineatul (2) din Acordul OMC, în intervalele dintre reuniunile Conferinței ministeriale, funcțiile sale sunt exercitate de Consiliul General al OMC.

               (4)În temeiul articolului IX alineatul (1), organismele OMC adoptă de obicei deciziile prin consens.

               (5)În cadrul celei de a noua sesiuni a Conferinței ministeriale a OMC (Bali, decembrie 2013), a fost adoptată o decizie ministerială cu privire la Înțelegerea privind dispozițiile referitoare la administrarea contingentelor tarifare pentru produsele agricole, astfel cum sunt definite la articolul 2 din Acordul privind agricultura [WT/MIN (13)/39] (denumită în continuare „Înțelegerea privind contingentele tarifare”), care reglementează administrarea contingentelor tarifare pentru produsele agricole.

               (6)În temeiul punctului 13 din Înțelegerea privind contingentele tarifare, este necesar să se lanseze o reexaminare a funcționării înțelegerii cel târziu la patru ani de la adoptarea acesteia, luând în considerare experiența dobândită până în acel moment. Obiectivul acestei reexaminări este de a promova un proces continuu de îmbunătățire a utilizării contingentelor tarifare.

               (7)În conformitate cu punctul 13, Comitetul pentru agricultură a procedat la reexaminarea Înțelegerii privind contingentele tarifare în 2018. Concluziile reexaminării vor fi prezentate în cadrul reuniunii din decembrie 2019 a Consiliului General, sub forma unui raport redactat de Comitetul pentru agricultură (Raportul nr. ... „Reexaminarea funcționării Deciziei de la Bali privind administrarea contingentelor tarifare”, din data de ...).

               (8)Având în vedere că membrii OMC nu au ajuns la un consens cu privire la modificările de fond ale Înțelegerii privind contingentele tarifare, raportul recomandă prelungirea perioadei de reexaminare până la sfârșitul anului 2021, astfel încât să se ajungă la un consens cu privire la modificările de fond. Raportul include, de asemenea, recomandări menite să sporească transparența administrării contingentelor tarifare.

               (9)În cadrul reuniunii sale din decembrie 2019, Consiliul General al OMC ar trebui să fie invitat să ia în considerare adoptarea recomandărilor prevăzute în anexa 2 la Raportul nr. ..., sub forma unei decizii cu privire la reexaminarea Înțelegerii privind contingentele tarifare.

               (10)Este adecvat să se stabilească poziția care urmează să fie adoptată în numele Uniunii în cadrul Consiliului General al OMC, deoarece decizia care va fi adoptată va avea caracter obligatoriu pentru Uniune.

               (11)În cadrul Consiliului General al OMC, Uniunea trebuie să fie reprezentată de Comisie, în conformitate cu articolul 17 alineatul (1) din Tratatul privind Uniunea Europeană (TUE),

               ADOPTĂ PREZENTA DECIZIE:

               Articolul 1

               Poziția care urmează să fie adoptată de Comisia Europeană în numele Uniunii în cadrul reuniunii din decembrie 2019 a Consiliului General al Organizației Mondiale a Comerțului se bazează pe propunerea de decizie de adoptare a recomandărilor adresate Consiliului General de către Comitetul pentru agricultură în anexa 2 la Raportul său nr. ... din ....., anexat la prezenta decizie.

               Modificările minore aduse propunerii de decizie pot fi acceptate de reprezentanții Uniunii în cadrul Consiliului General al Organizației Mondiale a Comerțului fără a fi necesară o altă decizie a Consiliului.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Hotărârea Curții de Justiție din 7 octombrie 2014, C-399/12, Germania/Consiliul, EU:C:2014:2258, punctele 61-64.

                     (2)

                        Decizia 94/800/CE a Consiliului din 22 decembrie 1994 privind încheierea, în numele Comunității Europene, referitor la domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1).

    ---documentbreak---

               COMISIA EUROPEANĂ
            Bruxelles, 30.10.2019
            COM(2019) 563 final
            ANEXĂ
            la
            Propunerea deDECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului

               ANEXĂ

               REEXAMINAREA FUNCȚIONĂRII DECIZIEI DE LA BALI PRIVIND ADMINISTRAREA CONTINGENTELOR TARIFARE

               Raport către Consiliul General

               (1)În cadrul celei de a noua sesiuni a Conferinței ministeriale, miniștrii au adoptat decizia cu privire la „Înțelegerea privind dispozițiile referitoare la administrarea contingentelor tarifare pentru produsele agricole, astfel cum sunt definite la articolul 2 din Acordul privind agricultura” [WT/MIN (13)/39] („Decizia de la Bali privind contingentele tarifare”). Miniștrii au solicitat Comitetului să reexamineze, cel târziu din 2017, și să monitorizeze respectarea obligațiilor membrilor stabilite în temeiul Deciziei de la Bali privind contingentele tarifare, reexaminarea având obiectivul de a promova un proces continuu de îmbunătățire a utilizării contingentelor tarifare, luând în considerare experiența acumulată până în acel moment
                  1
               . Discuțiile privind reexaminarea au început în cadrul reuniunii Comitetului din octombrie 2017
                  2
               . În cadrul reuniunii din februarie 2018, Comitetul a aprobat procesul reexaminării și calendarul aferent în documentul G/AG/W/171
                  3
               . În conformitate cu procedura convenită, reexaminarea a fost efectuată prin intermediul reuniunilor informale deschise ale Comitetului, programate după reuniunile obișnuite ale Comitetului
                  4
               .

               (2)Membrii au discutat reexaminarea în cadrul a patru reuniuni informale ale Comitetului care au avut loc la 20 februarie, 11 iunie, 25 septembrie și 26 noiembrie 2018. În cadrul reuniunii informale din noiembrie a fost organizată o sesiune tematică privind administrarea contingentelor tarifare și subutilizarea lor, la care au participat reprezentanți ai industriei. În cadrul discuțiilor privind reexaminarea au fost prezentate, de asemenea, o serie de contribuții scrise ale membrilor. De asemenea, ca răspuns la solicitările membrilor și în conformitate cu procesul și calendarul reexaminării, astfel cum au fost convenite, Secretariatul a pregătit un document de referință
                  5
                privind administrarea contingentelor tarifare și ratele lor de utilizare, pentru a facilita reexaminarea. Anexa 1 include o listă cu toate documentele scrise luate în considerare până în prezent în procesul de reexaminare.

               (3)Membrii au identificat următoarele teme în cadrul discuțiilor de reexaminare: 1) punerea în aplicare eficace și monitorizarea obligațiilor de fond care decurg din Decizia de la Bali privind contingentele tarifare; 2) cerințele privind transparența contingentelor tarifare; 3) mecanismul în caz de subutilizare. O serie de elemente
                  6
                aduse în discuție în cadrul fiecăreia dintre cele trei teme, inclusiv în cadrul discuțiilor tematice din noiembrie, sunt indicate mai jos.

               PUNEREA ÎN APLICARE EFICACE ȘI MONITORIZAREA

               i.Realocarea licențelor neutilizate în cadrul unui contingent tarifar;

               ii.Procesele de realocare, inclusiv cu privire la alocările specifice țărilor
                  7
               ;

               iii.Schimb de experiență și de cele mai bune practici privind îmbunătățirea utilizării contingentelor tarifare, inclusiv realocarea contingentelor tarifare în temeiul acordurilor comerciale regionale.

               CERINȚE PRIVIND TRANSPARENȚA CONTINGENTELOR TARIFARE

               i.Notificări complete și în timp util ale contingentelor tarifare;

               ii.Raportarea promptă a modificărilor privind administrarea contingentelor tarifare;

               iii.Raportarea sistematică a ratelor de utilizare de către toți membrii care și-au asumat angajamente privind contingentele tarifare;

               iv.Practici de notificare armonizate (de exemplu, pentru contingentele tarifare care nu au fost deschise sau pentru contingentele tarifare programate care nu generează avantaje tarifare);

               v.Raportarea motivelor subutilizării;

               vi.Partajarea experiențelor naționale și a celor mai bune practici cu privire la administrarea contingentelor tarifare;

               vii.Tratament special și diferențiat (cerințe împovărătoare privind notificarea);

               viii.Legătura cu cerințele privind notificarea referitoare la procedurile de acordare a licențelor de import;

               ix.Asistență tehnică din partea Secretariatului în vederea îmbunătățirii respectării obligației de notificare de către membri.

               MECANISMUL ÎN CAZ DE SUBUTILIZARE

               i.Obligații diferite ale membrilor (punctul 4 din anexa A);

               ii.Tratament special și diferențiat;

               iii.Posibila aplicare neuniversală în viitor;

               iv.Legătura dintre anexa B și punctul 4 din anexa A;

               v.Explorarea cauzelor subutilizării;

               vi.Examinarea specifică a subutilizării contingentelor tarifare în anumite sectoare specifice;

               vii.Aplicabilitatea practică a mecanismului în caz de subutilizare (explorarea motivelor neinvocării mecanismului, inclusiv complexitatea sa potențială, schimbul de experiență, simplificarea cerințelor procedurale);

               viii.Menținerea de către Secretariat a unei liste cu contingentele tarifare subutilizate.

               (4)În ceea ce privește funcționarea viitoare a punctului 4 din mecanismul în caz de subutilizare și a dispoziției asociate privind tratamentul special și diferențiat, pozițiile membrilor au fost divergente. Unele state membre în curs de dezvoltare au susținut că dispozițiile privind tratamentul special și diferențiat din Decizia de la Bali privind contingentele tarifare nu ar trebui să fie diluate; alți membri au susținut că tratamentul special și diferențiat pentru țările în curs de dezvoltare nu ar trebui să conducă la o derogare și că țările în curs de dezvoltare beneficiare ar trebui, în schimb, să își asume angajamente cu privire la gestionarea contingentelor tarifare care să țină seama de stadiul lor de dezvoltare.

               (5)Mai mulți membri au considerat că sfera de aplicare a acestei reexaminări este limitată la îmbunătățirea administrării contingentelor tarifare, pentru a o distinge de negocierile privind accesul pe piață. Alți membri au făcut referire la posibilitatea de a include chestiunile legate de contingentele tarifare în negocierile privind accesul pe piață.

               (6)Unii membri au considerat că, pe baza observațiilor membrilor, Comitetul ar trebui să examineze motivele pentru care mecanismul de subutilizare nu a fost încă invocat.

               (7)În temeiul punctelor 13-15 din Decizia de la Bali privind contingentele tarifare [WT/MIN (13)/39], în cadrul reuniunii sale din 30 octombrie 2019, Comitetul aprobă următoarele recomandări, care figurează în anexa 2 la prezentul raport, în vederea prezentării lor spre examinare de către Consiliul General.

               Anexa 1

                        Lista documentelor

                        G/AG/W/169

                        10 octombrie 2017

                        Monitorizarea și reexaminarea obligațiilor membrilor stabilite în temeiul Deciziei de la Bali privind administrarea contingentelor tarifare.

                        Notă din partea Secretariatului

                        G/AG/W/171

                        9 februarie 2018

                        Propunere privind procesul de reexaminare a funcționării Deciziei de la Bali privind administrarea contingentelor tarifare.

                        Notă din partea Secretariatului

                        G/AG/W/175

                        18 mai 2018

                        și

                        G/AG/W/175/Add.1

                        7 mai 2019

                        Comunicare prezentată de Uniunea Europeană Comitetului pentru agricultură cu privire la procesul de reexaminare a funcționării Deciziei de la Bali privind administrarea contingentelor tarifare
                           8
                        .

                        Comunicări din partea Uniunii Europene

                        G/AG/W/179

                        6 iunie 2018

                        Reexaminarea funcționării Deciziei ministeriale de la Bali cu privire la „Înțelegerea privind dispozițiile referitoare la administrarea contingentelor tarifare pentru produsele agricole... ”
                           9
                        .

                        Comunicare din partea Grupului de la Cairns

                        G/AG/W/183

                        31 iulie 2018

                        Metodele de administrare a contingentelor tarifare și ratele de utilizare în perioada 2007-2016.

                        Document de referință elaborat de Secretariat

                        G/AG/W/186

                        19 septembrie 2018

                        Reexaminarea Deciziei de la Bali privind administrarea contingentelor tarifare.

                        Comunicare din partea Australiei

                        G/AG/W/197

                        24 mai 2019

                        Mecanismul în caz de subutilizare prevăzut în Decizia de la Bali privind administrarea contingentelor tarifare

                        Comunicare în numele Grupului de la Cairns

               Anexa 2

               (1)[Termenul specificat la punctul 14 și la nota de subsol 2 din Decizia de la Bali privind contingentele tarifare pentru luarea unei decizii cu privire la punctul 4 din anexa A se prelungește până la sfârșitul anului 2021 sau până la cea de a treisprezecea Conferință ministerială, oricare dintre acestea survine mai întâi. [Pentru o mai mare certitudine, în cazul în care nici Conferința ministerială, nici Consiliul General nu decide, înainte de sfârșitul anului 2021, să extindă aplicarea punctului 4 din anexa A la Decizia de la Bali privind contingentele tarifare, în forma sa actuală sau într-o formă modificată, punctul 4 din anexa A nu se mai aplică, sub rezerva punctului 15 din respectiva decizie, începând cu 1 ianuarie 2022 [cu privire la membrii menționați în anexa B, precum și cu privire la orice membru care solicită să fie adăugat în anexa B înainte de sfârșitul anului 2021].]

               (2)Între timp, Comitetul pentru agricultură („comitetul”) va continua să poarte discuții privind aplicarea punctului 4 din anexa A. [Pentru o mai mare certitudine, atât timp cât aceste discuții continuă, Decizia de la Bali privind contingentele tarifare, împreună cu anexele la aceasta, se menține.]

               (3)Comitetul va prezenta recomandări Consiliului General cu privire la aplicarea punctului 4 [din anexa A și în conformitate cu punctul 14] înainte de sfârșitul anului 2021.]

               (4)Recunoscând importanța unei transparențe sporite a administrării contingentelor tarifare și a ratelor de subutilizare, precum și a depunerii la timp a notificărilor de către membri și recunoscând faptul că sistemul de notificare online pentru agricultură ar trebui să ducă la o armonizare îmbunătățită, Comitetul a ajuns la un consens cu privire la următoarele aspecte:

               (a)Secretariatul va întocmi o listă cu practicile actuale în materie de notificare a contingentelor tarifare ale membrilor, inclusiv în cazurile în care un contingent tarifar programat nu a fost deschis.

               (b)Comitetul va iniția discuții privind armonizarea practicilor în materie de notificare a contingentelor tarifare ale membrilor, inclusiv în ceea ce privește ratele de utilizare a contingentelor tarifare.

               (c)Comitetul încurajează membrii să includă o explicație în notificările în temeiul tabelului MA:2 în cazurile în care contingentele tarifare planificate nu sunt deschise.

               (d)Secretariatul va actualiza periodic informațiile privind administrarea contingentelor tarifare și ratele lor de utilizare, astfel cum figurează în G/AG/W/183
                  10
               , precum și informațiile cu privire la membrii care au notificat rate de utilizare și cu privire la chestiunile aduse în discuție în cadrul Comitetului în ceea ce privește ratele de utilizare.

               (e)Comitetul va examina, pe baza observațiilor membrilor, motivele pentru care mecanismul de subutilizare nu a fost încă invocat.

               (5)Comitetul este de acord să reexamineze periodic modul de funcționare a Deciziei de la Bali privind contingentele tarifare, la fiecare 3 ani de la încheierea acestei reexaminări. Aceste reexaminări periodice vor include, printre altele, o examinare a utilizării de către membri a mecanismului în caz de subutilizare, pe baza informațiilor transmise de membri.

               __________

                     (1)

                        Punctul 13 din WT/MIN (13)/39. Nu a fost raportată încă nicio experiență legată de recurgerea la mecanismul în caz de subutilizare.

                     (2)

                        A se vedea secțiunea 2.2.1 din G/AG/R/86.

                     (3)

                        A se vedea secțiunea 2.5.1 din G/AG/R/87.

                     (4)

                        În cadrul reuniunii din iunie 2019, Comitetul a convenit să prelungească termenul până la reuniunea sa din octombrie 2019, pentru a permite finalizarea raportului privind reexaminarea.

                     (5)

                        G/AG/W/183.

                     (6)

                        Membrii nu au ajuns la un acord cu privire la aceste elemente sau la modul de abordare a acestora în cadrul recomandărilor.

                     (7)

                        Punctul 9 din Decizia ministerială de la Bali privind contingentele tarifare se referă la procesul de realocare. În plus, notele de subsol 3 și 5 din anexa A la Decizia de la Bali fac referire la drepturile membrilor care dețin o alocare specifică țării în special în contextul mecanismului în caz de subutilizare.

                     (8)

                        Documentul G/AG/W/171 din 9 februarie 2018.

                     (9)

                        WT/MIN (13)/39 ȘI WT/L/914 din data de 11 decembrie 2013.

                     (10)

                        Nota de informare a Secretariatului poate include în mod specific o listă cu contingentele tarifare în cazul cărora nu a fost transmisă nicio notificare în temeiul tabelului MA:2 sau în cazul cărora rata de utilizare este mai mică de 65 %.